作者:譚銖
標題:題九華山
內容:憶聞九華山，尚在童稚年。浮沉任名路，窺仰會無緣。罷職池陽時，複遭迎送牽。因茲契誠願，矚望枕蓆前。況值春正濃，氣色無不全。或如碧玉靜，或似青靄鮮。或接白雲堆，或映紅霞天。呈姿既不一，變態何啻千。巍峨本無動，崇峻性豈偏。外景自隱隱，潛虛固幽玄。我來暗凝情，務道志更堅。色與山異性，性並山亦然。境變山不動，性存形自遷。自遷不阻俗，自定不失賢。浮華與朱紫，安可迷心田。